La tatta che manava sulegl

Da Margrita Uffer / Edmond Rostand
Translatà dal franzos, titel da l'original "La brouette" (Les musardises)

Gist sco in prinzi ertavel, zuppà sut ester ponn per scuvrir l'ingiustia dal mund e ses engion las terras da ses bab visita plaun a plaun,
er Jesus mintgatant sut furma da carstgaun banduna il parvis dal Bab, e cun in auter num 
va el pel mund enturn gist sco in simpel um: 
in Telemach divin; cun el sco Mentor va
Son Peder ch'en parvis l'aureola ha laschà 
per na cun sia glischur sin via far parada.

In di Son Peder, suenter ina lunga spassegiada
ha ditg si per Nossegner: "Pussain qua en quest guaud!"
Igl è rivà l'enviern, e qua n'è betg  chaud.
Ina ravgiusa bischa buffa tras quest lieu.
Son Peder stess gugent tschantà dasper in fieu,
nua ch'el finalmain pudess stgaudar sia detta 
schelada, ma la tegia che stà là tut suletta
na fa betg la bandiera da fim al vent sgular,
laschond sperar bun tetg ed er in bun gentar.
II guaud als porscha susta da quella bischa trida,
ed ussa dat schizunt il sulegl sin la sclerida,
in radi è quai be, d'in sulegl da pauca vaglia,
ma zunt betg da sbittar en questa gronda fradaglia.
Son Peder, che è stanchel d'ir tranter ils carstgauns,
sa tschenta sin ina tschitga e vul stgaudar ses mauns 
en quel sulegl d'enviern cun sia glisch sblatga, 
entant che Jesus stà dasperas e patratga
e para da sentir ni fraid ni stancladad.

Andetg Son Peder cloma: "Figl da la vardad!
Ma guarda tscha la dunna! Per dir en stget rumantsch: 
la paupra veglia e tgutga sco il Com da Lantsch. 
Tschiffar vul ella il sulegl dadens ina charetta!"
Il Segner auza ils egls e vesa ina veglietta
cun ina fatscha brina ed ina rassa trida,
e questa dunna stumpla ina charetta vida
vers in lieu nua ch'il sulegl sin via dat.
La veglietta là in amen saldada stat
e lascha ch'il sulegl sa tschenta en la charetta,
e lura la stumpla ella anor vers sia chasetta,
cartend d'uschia manar sulegl en sia chombra.
Ma strusch ha ella vieut la benna in pau falombra
e passa or per via sa statgond da la sclerida,
il bun sulegl stat enavos, e la charetta è vida.
Son Peder sa diverta zunt guardond quest agen gieu: 
sco ella prova da tschiffar il radi benedì
sin assas veglias grischas d'in char che fa canera,
e lura sia currida e sia trista tschera
cur ch'ella, dischillusa, sa ferma en il stgir
e pauc suenter turna pazientamain ad ir,
senza mai chapir pertge, strusch ch'ell'è ida
enten la sumbriva, sia charetta è vida.

"O guarda!" di Son Peder, "Quai è da quai da nar! 
La veglia vegn puspè!" Ed el ri da schluppar.

Ma Jesus stat e guarda, ses interess sa sveglia. S'avischinond ad ella, dumonda el la veglia: "O dunna, tge fas ti? Has ti pers il giudizi?
Oz e ina fradaglia che fa vegnir il snuizi.
Pertge vuls ti tschiffar, schebain ti has la letga 
d'ir en il guaud per feglia ed er per laina setga, 
quest radi da sulegl, che strusch ta po stgaudar?" 

"A mes biadi vi jau in pau sulegl purtar" ,
di ella auzond il frunt, "l'uffant è ferm malsaun, 
e jau, sco sia tatta, al hai ussa in maun,
pertge ses bab e mamma èn morts gia quest atun. 
Mia bratscha n'è betg pli uschè ferma, e jau sun 
mo buna da tschertgar in pau spias e fletom. 
Entant quel char uffant è sin ses letg da strom 
e mora senz'avair mai conuschì ils bunbuns
che san anc far surrir ils Pitschens moribunds. 
Sco tatta betg pudair mes biadi maldisar,
quai è bain grev! E jau saveva betg tge far. 
Alura m'ha el ditg: "O tatta, jau hai fraid.
Jau vuless in pau sulegl, qua, si per la paraid!"
"Pertge il sulegl na vegn mai enten mes quartier 
e quest pauper uffant ha da star en il stgir.
Cun quai che il sulegl traglischa anc in tant 
vegn jau qua a tschiffar in pau per mes uffant". 
E cun fidanza turna a stumplar il char la veglia.

Sentind ses cor vegnir pli lom, cun malaveglia, 
Son Peder di: "Tge zecca, pli dira che in crap!" 
Er sch'il sulegl scumpara, strusch ch'ella fa in zap, 
la veglia turna adina, ed ella tegna pitg.
Ella na vul chapir.

Ma Jesus al ha ditg
pensiv: "Char Peder, tgi sa tge che po l'amur 
d'in' olma simpla far cun tut sia vigur!"
Son Peder ha ils pleds da Jesus strusch encletg. 
EI di: "Ma questa dunna è narra! N'has ti betg 
vesì tge ch'ella ha..?"

Andetg ha el taschì,
stond mal sco cur ch'il cot ha fatg kikeriki.
La veglia uss chamina dal tut en la sumbriva,
ils radis la suondan fin enten sia stiva;
en la sumbriva ils radis glischan da cuntin
gist sco sch'ella stumplass in bel mantun d'aur fin. 
La dunna plain fidanza e senza far mirveglia 
maina il sulegl en sia charetta veglia.